
ΑΝΑΚΟΙΝΩΣΗ


Προτάσεις και Μέτρα για την Αντιμετώπιση της Ακρίβειας 

Συνάδελφοι, 
Δεν έχει τέλος η κρίση ακρίβειας που μαστίζει τη χώρα, με αποτέλεσμα τα εισοδήματα των εργαζομένων να εξανεμίζονται από τη δεύτερη κιόλας βδομάδα του μήνα, δημιουργώντας πρωτοφανείς οικονομικές δυσκολίες στις προσωπικές και οικογενειακές τους υποχρεώσεις. 

Με πρόσχημα τις «διεθνείς συγκυρίες» (πότε ευθύνεται ο πόλεμος στην Ουκρανία, πότε στα στενά του Ορμούζ, πότε οι παγκόσμιες «επιτυχίες» του πλανητάρχη, πότε το γεγονός ότι πέταξε μια πεταλούδα στην Κίνα, πότε οι …υψηλές θερμοκρασίες κ.ο.κ.), οι τιμές στα τρόφιμα, στην ενέργεια και στα είδη πρώτης ανάγκης, επιδίδονται αμέσως σε ένα ξέφρενο ράλι, καλπάζοντας ανοδικά και ανεξέλεγκτα, προκαλώντας τρόμο στους καταναλωτές, οι οποίοι αδυνατούν πλέον να ανταπεξέλθουν, ακόμη και στις βασικές τους οικονομικές  υποχρεώσεις.  

Στο πλαίσιο αυτό, αν προσθέσουμε και την παρατεταμένη, αλλά εν μέρει «κατασκευασμένη» στεγαστική κρίση (ως αποτέλεσμα του προγράμματος χρυσή βίζα - golden visa, που «ξεπουλάει» την Ελλάδα από άκρη σε άκρη και αφήνει άστεγους τους Έλληνες), η ακρίβεια έχει μετατραπεί σε έναν πραγματικό εφιάλτη, που απειλεί να διαλύσει τον κοινωνικό ιστό της χώρας και να φτωχοποιήσει όλους τους Έλληνες. 

Ο παράδεισος της νεοφιλελεύθερης οικονομίας, που (όπως μας έλεγαν), θα (αυτο) ρύθμιζε την αγορά και θα κρατούσε χαμηλά (σε ανταγωνιστικό επίπεδο) τις τιμές, δυστυχώς αποδείχτηκε ότι ήταν ένα πρώτης τάξεως αφήγημα, προκειμένου ισχυρά οικονομικά συμφέροντα να αλώσουν τον «εθνικό» και «κοινωνικό» πλούτο της χώρας και να μετέτρεψαν σε «καρτέλ» την παραγωγή, την εργασία και την παροχή υπηρεσιών, με στόχο να εξυπηρετηθούν αποκλειστικά και μόνο τα δικά τους οικονομικά συμφέροντα.

Η αλήθεια είναι, βέβαια, ότι ο Τραπεζικός Κλάδος κατάφερε, με τους αγώνες του, να διατηρήσει τις Κλαδικές και Επιχειρησιακές Συμβάσεις, οι οποίες λειτούργησαν ως δίχτυ προστασίας των εισοδημάτων μας.

Όμως, η σημερινή λαίλαπα της ακρίβειας και η αδυναμία/αδιαφορία της Κυβέρνησης να καταπολεμήσει τα συμφέροντα που κερδοσκοπούν σε βάρος όλων μας, έχουν δημιουργήσει και στο δικό μας εργασιακό περιβάλλον μια δυσχερή οικονομική συνθήκη, η οποία τείνει να εξανεμίσει τα εισοδήματά μας.

Η Διοίκηση της Εθνικής, ευθυγραμμισμένη πλήρως με τις νεοφιλελεύθερες πρακτικές και παρά τη συνεχή κερδοφορία της, δεν έχει αντιδράσει ακόμη στο πρόβλημα της ακρίβειας, που αντιμετωπίζουν οι εργαζόμενοί της.
 
Αντʼ αυτού φρόντισε να επιβραβεύσει τα μεγαλοστελέχη της, μοιράζοντας τους ένα μυθικό πακέτο μετοχών, ικανό να λύσει το οικονομικό πρόβλημα για όλη τους ζωή, αλλά αδυνατεί  ακόμη να ενεργοποιήσει το πρόγραμμα Αρωγής Τέκνων (όσων, δηλαδή, δεν εντάσσει στο Λογαριασμό Αποκατάστασης Τέκνων), και να καταβάλλει τα € 40, όπως δεσμεύτηκε με τη ΣΣΕ 2025-2028.

Τιμωρεί, επίσης, τους συνάδελφους που προσέφυγαν σε δανειακές ρυθμίσεις (για να μη χάσουν τα σπίτια τους) και δεν τους χορηγεί ούτε € 1.000 ατομικό δάνειο, ώστε να αντιμετωπίσουν έκτακτες οικονομικές ανάγκες τους.

Θεωρούμε, λοιπόν, ότι στην παρούσα συγκυρία, η έγκριση από τη Διοίκηση μιας γενναίας οικονομικής ενίσχυσης είναι επιβεβλημένη, προκειμένου να «ανασάνουν» οι συνάδελφοι και μάλιστα την ίδια στιγμή που οι μεγαλομέτοχοι και τα ξένα funds πλουτίζουν από την υπεραπόδοση της μετοχής της Εθνικής Τράπεζας.

Παράλληλα, πιστεύουμε, ότι η συγκεκριμένη παροχή θα πρέπει να θωρακιστεί και θεσμικά, με ειδική Συλλογική Σύμβαση, ώστε μελλοντικά να ενεργοποιείται αυτόματα, σε αντίστοιχες οικονομικές κρίσεις. 

Ως σταθερά για την ενεργοποίησή της θα μπορούσε (για παράδειγμα), να λαμβάνεται το ύψος του πληθωρισμού ή η διαμόρφωση του κόστους ζωής και διαβίωσης (Δείκτης Τιμών Καταναλωτή), που βασίζεται στις μεταβολές των τιμών, αγαθών και υπηρεσιών.

Οι εργαζόμενοι στην Εθνική Τράπεζα δεν μπορεί να αντιμετωπίζονται ως επαίτες, αλλά ως βασικοί παράγοντες, οι οποίοι συμβάλουν καθοριστικά στην επίτευξη των στόχων και στη διαμόρφωση του ύψους των κερδών του Οργανισμού.  

Καλούμε, λοιπόν, τη Διοίκηση της Τράπεζας να αναζητήσει άμεσα λύσεις στο πρόβλημα και σε συνεργασία με τους Συλλόγους των Εργαζομένων, να συμφωνήσει σε ένα σύστημα προστασίας των εισοδημάτων τους, που θα ενεργοποιείται αυτόματα, σε αντίστοιχες μελλοντικές περιπτώσεις.  

Μέχρι τότε, όμως, η Διοίκηση οφείλει άμεσα να στηρίξει τους εργαζόμενούς της,  ξεκινώντας από την καταβολή μιας γενναίας οικονομικής ενίσχυσης, αλλά και την επικαιροποίηση του Κανονισμού των αποζημιώσεων μετακίνησης (η οποία θα ανταποκρίνεται στις δυσθεώρητες τιμές, που έχουν διαμορφωθεί στα καύσιμα), καθώς και να λάβει μέτρα για το πρόβλημα της στέγασης  (επίδομα στέγασης), των συναδέλφων.
 
Εδώ θα πρέπει να εξεταστεί ξανά και ο τρόπος χορήγησης του παραπάνω επιδόματος, αφού η ένταξή του στη μισθοδοσία έχει ως αποτέλεσμα την απομείωσή του σε σημαντικό βαθμό και σε σημείο που δεν ανταποκρίνεται στις πραγματικές τιμές της αγοράς. 
 
Το ίδιο πρόβλημα παρατηρείται επίσης και στο μπόνους στοχοθεσίας που χορηγείται στους συναδέλφους, οι οποίοι εργάζονται στο Δίκτυο, καθώς το ποσό που τους αναλογεί, μετά τη φορολόγηση, σχεδόν μηδενίζεται, με αποτέλεσμα η επίτευξη των στόχων να μην αποτελεί οικονομικό κίνητρο. 

Είναι καιρός η Διοίκηση – εκτός από τα ωραία λόγια - να δείξει έμπρακτα τη στήριξή της προς το προσωπικό, διότι, ας μην ξεχνάμε ότι, με πρόσχημα την κρίση, η Τράπεζα κατάφερε, κατά τη διάρκεια των μνημονίων, να «απαλλαγεί» («αβρόχοις ποσί»), από μα σειρά υποχρεώσεών της, απέναντι του.

Χαρακτηριστικά παραδείγματα τέτοιων «απαλλαγών» και «διευκολύνσεων» αποτελούν: 
· οι περικοπές μισθών, παροχών και επιδομάτων (ΣΣΕ 2012), 
· η αυθαίρετη και μονομερής κατάργηση του ΛΕΠΕΤΕ, 
· η κατάργηση του (συγχρηματοδοτούμενου) Α.Κ. Δήλος, 
· η τροποποίηση του Κανονισμού του Λογαριασμού Αποκατάστασης Τέκνων, 
· η κατάργηση του επιδόματος θέρμανσης, καθώς και 
· άλλων παροχών που χορηγούσε η Τράπεζα, κατά τη διάρκεια των Χριστουγεννιάτικων και Πασχαλινών εορτών, 
· η άρνηση χρηματοδότησης των Πολιτιστικών Εκδηλώσεων, 
ενώ στις πιο πρόσφατες «σπονδές» και «θυσίες» συγκαταλέγονται τόσο
· ο νέος Κανονισμός Αξιολόγησης, όσο και 
· η «επικαιροποίηση» του Κανονισμού Εργασίας, καθώς επίσης και 
· η μετατροπή του ΤΑΠΕΤΕ σε Επαγγελματικό Ταμείο (με το πρόβλημα του «παγώματος» να δημιουργεί ζήτημα σε πολλούς συναδέλφους).

Μετά από όλα αυτά είναι προφανές ότι ήρθε η ώρα η Διοίκηση να δώσει κάτι πίσω στους εργαζόμενούς της, τώρα που η κατάσταση έχει ξεφύγει από κάθε έλεγχο και η κρίση απειλεί να τινάξει στον αέρα τους οικογενειακούς τους προϋπολογισμούς.

Καλούμε, τέλος, τη Διοίκηση να απαλλαγεί (επιτέλους) από το εμμονικό της σύνδρομο (καθώς και των αντιλήψεων που τη διακατέχουν, περί «κακών συνδικαλιστών & συνδικαλιστικού κινήματος») και να αναλογιστεί/αναγνωρίσει και τη δική τους συμβολή/συμμετοχή στους αγώνες, προκειμένου η Εθνική Τράπεζα να επανέλθει στην κανονικότητα και στη θέση που βρίσκεται ξανά σήμερα. 


Αθήνα, 09 Οκτωβρίου 2026





                                                        Για το Δ.Σ.
              Ο Πρόεδρος                                                               Ο  Γενικός Γραμματέας
       Νίκος Παπαϊωάννου                                                                 Νίκος Καρζής

